Cuneiform Tablet KTS 2 44
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na im-dí-lim qí-bi-ma um-ma e-na-be-lúm-ma a-šu-mì a-šùr-DU₁₀ AN.NA 40 ma-na ù 20 {TÚG}ku-ta-nu pá-ni-am ša li-bi-šu e-ri-šu-ma AN.NA ù 10 {TÚG}ku-ta-ni i-tí-ki-ir 10 TÚG ú-kà-i-na-am 20 ma-na KÙ.BABBAR a-ḫa-ma ša al-qé-ú iš-tù a-li-kà-ni dam-qí-iš e-ta-wu u₄-ma-am a-na-ma ba-ab ḫa-ra-ni-ni um-ma šu-ut-ma mì-ma la ḫa-bu-la-ku ù-ul ma-la e-pá-ší-im ep-ša-ni um-ma a-na-ku-ma 10 ma-na KÙ.BABBAR šu-uq-la-ma ù a-na 10 ma-na u₄-me-e lá-áš-ku-na-kum ù ṭup-pá-kà lá-al-pu-ut um-ma šu-ut-ma iš-tù ṭup-pí-i ta-la-pu-tù mì-ma i-ṣé-ri-a ù-la i-šu a-wi-lúm e-mu-qá-tám e-ta-wu ÌR-sú ku-ṣí-i šu-um-šu a-na kà-ni-iš i-tal-kam 20 ma-na KÙ.BABBAR na-ší šu-ma mì-ma a-ma-kam KÙ.BABBAR ṣa-ba-a ù a-na ḫa-ḫi-im a-na AN.NA ta-ba-lim i-li-kam šu-ma AN.NA-ak-šu e-ta-ar-ba-a ù AN.NA ṣa-ba-at-ma lu KÙ.BABBAR a-la-ḫi-im lu KÙ.BABBAR-ap a-šùr-DU₁₀ a-dí la ta-aṣ-bu-tù a-wa-at-kà la ta-lá-qé i-na 1 GÚ 20 ma-na KÙ.BABBAR ša a-šùr-DU₁₀ 40 ma-na KÙ.BABBAR ku-ra-ra 10 ma-na i-dí-{d}IŠKUR 15 ma-na {d}IŠKUR.SIPA ub-lu-ni-ku-um ší-tí KÙ.BABBAR 15 ma-na i-na ku-nu-ki-šu-ma i-na É-bé-tí-šu i-ba-ší ma-ḫa-ra-am la a-mu-a um-ma a-na-ku-ma šu-ma ší-im 40 ma-na AN.NA 20 TÚG.ḪI-tí ù 20 ma-na KÙ.BABBAR ša li-bi-kà iš-té-ni-iš ta-dá-nam ù a-ni-am a-ma-ḫa-ar-kà a ší-a-tí KÙ.BABBAR lá-qá-am lá a-mu-ú um-ma a-na-ku-ma i-qé-er-bi-ma ki-ša-sú i-da-nam i-na {d}UTU-ši ṭup-pá-am ta-ša-me-ú na-pá-al-tám ta-e-ram a-šu-mì a-šùr-DU₁₀ sá-aḫ-ra-ku TÚG.ḪI-a ša i šé-pí-a ú-šé-ri-ba-ni a-na e-kál-lim a-dí-šu-nu-ma 4 li-me URUDU na-ad-a-ku um-ma a-na-ku-ma ma-té-e URUDU ú-ṣí-a-ma a-na kà-ri-im ú-sà-la-ma URUDU ša ta-dá-nim i-du-nu-nim šu-ma a-dí wa-áš-ba-ku-ni i-ta-aṣ-am URUDU ma-lá lá-qá-em a-lá-qé šu-ma lá ki-a-am e-zi-ib-ma <gap> a-ta-lá-ka AN.NA ù 20 TÚG.ḪI.A ša šé-ep {d}IŠKUR.SIPA a-dí-ni i-ba-ší ŠÀ.BA 10 TÚG a-na a-šùr-SIG₅ a-dí-ma a-na ú-ša ú-šé-tí-iq a-na-kam ší-mu-um lá-šu-ma ù 1 GÚ AN.NA i-a-um i-ba-ší iš-té-ni-iš ba-tí-iq wa-tur₄ a-da-ma a-ta-lá-kam té-er-ta-kà ú-qá-a